PRIJEDLOG ZAKONA O IZMJENAMA I DOPUNAMA ZAKONA O OSNIVANJU AGENCIJE ZA UGLJIKOVODIKE, S KONAČNIM PRIJEDLOGOM ZAKONA

# I. USTAVNA OSNOVA ZA DONOŠENJE ZAKONA

Ustavna osnova za donošenje ovoga zakona sadržana je u odredbi članka 2. stavka 4. podstavka 1. Ustava Republike Hrvatske (Narodne novine, broj 85/2010 – pročišćeni tekst, 5/2014 – odluka Ustavnog suda broj: SuP-O-1/2014 od 14. siječnja 2014.).

# II. OCJENA STANJA I OSNOVNA PITANJA KOJA SE TREBAJU UREDITI ZAKONOM, TE POSLJEDICE KOJE ĆE DONOŠENJEM ZAKONA PROISTEĆI

**Ocjena stanja i osnovna pitanja koja se uređuju ovim Zakonom**

Agencija za ugljikovodike osnovana je Zakonom o osnivanju Agencije za ugljikovodike (Narodne novine, broj 14/14) kao javna ustanova u svrhu pružanja sustavne operativne podrške nadležnim tijelima u poslovima vezanim za istraživanje i eksploataciju ugljikovodika, kao i trajno zbrinjavanje ugljikovog dioksida u geološkim strukturama. Djelatnost Agencije za ugljikovodike prvenstveno obuhvaća stručnu podršku pri provođenju javnog nadmetanja za istraživanje i eksploataciju ugljikovodika, kao i sudjelovanje u svim aktivnostima koje su nužne za provođenje jedinstvenog postupka za izdavanje dozvole i sklapanje ugovora o istraživanju i podjeli eksploatacije ugljikovodika; osiguravanje uvjeta za učinkovito izvršavanje prava i obveza investitora na temelju izdanih dozvola i sklopljenih ugovora; praćenje trendova i međunarodnih standarda u istraživanju i eksploataciji te osiguravanje njihove primjene; praćenje i nadzor investitora u izvršavanju svih preuzetih obveza sukladno dozvoli i sklopljenom ugovoru; utvrđivanje troškova za istraživanje ugljikovodika i ishođenje tehničke dokumentacije na eksploatacijskom polju; kontrolu troškova po ugovoru u svrhu povrata troškova; pružanje podrške investitoru u postupcima ishođenja svih potrebnih dokumenata i/ili isprava potrebnih za istraživanje i eksploataciju ugljikovodika, a sukladno posebnim propisima i ugovoru sklopljenom između Vlade Republike Hrvatske i investitora temeljem Zakona o istraživanju i eksploataciji ugljikovodika (Narodne novine, broj 94/13 i 14/14, kao i pri rješavanju imovinskopravnih odnosa za zemljišne čestice unutar istražnog prostora i/ili eksploatacijskog polja; vođenje registara koji sadržavaju podatke o istraživanju i eksploataciji ugljikovodika, a vezane za ugovore sklopljene između investitora i Vlade Republike Hrvatske.

Hrvatska agencija za obvezne zalihe nafte i naftnih derivata osnovana je na temelju Zakona o tržištu nafte i naftnih derivata (Narodne novine, broj 19/14). Navedenim zakonom uređena su pravila i mjere za sigurnu i pouzdanu proizvodnju naftnih derivata, transport nafte i naftnih derivata, trgovinu na veliko i malo naftnim derivatima, skladištenja nafte i naftnih derivata, trgovina na veliko i malo ukapljenim naftnim plinom, pravo pristupa treće strane, otvoren pristup tržištu, plan intervencije u slučaju izvanrednog poremećaja opskrbe tržišta nafte i naftnih derivata te operativne i obvezne zalihe nafte, naftnih derivata. Zakonom o tržištu nafte i naftnih derivata (Narodne novine, broj 19/14) je uređena uspostava i provođenje mjera za sigurnu i pouzdanu opskrbu naftom i naftnim derivatima te je osnovana Hrvatska Agencija za obvezne zalihe nafte i naftnih derivata kao javna ustanova koja je obveznik osiguranja obveznih zaliha nafte i naftnih derivata i koja je ovlaštena formirati, održavati i prodavati obvezne zalihe. U tom smislu, Hrvatska agencija za obvezne zalihe nafte i naftnih derivata, između ostalog, obavlja poslove trgovine na veliko naftom i naftnim derivatima, skladištenja, prekrcaja, organizacije, nadzora u upravljanja obveznim zalihama nafte i naftnih derivata, kupnje i/ili gradnje spremnika, pripadajućih lučkih i kopnenih postrojenja i instalacija te upravljanja njima, nadzor količina i kvalitete nafte, naftnih derivata i usluga itd.

Hrvatska agencija za obvezne zalihe nafte i naftnih derivata i Agencija za ugljikovodike su pravne osobe s javnim ovlastima kojima je osnivač Republika Hrvatska te se financiraju iz Državnog proračuna. U smislu zakona kojima su osnovane, Agencija za ugljikovodike i Hrvatska agencija za obvezne zalihe nafte i naftnih derivata su javne ustanove, a plaće radnika su određene prema koeficijentima propisanima Uredbom o nazivima radnih mjesta i koeficijentima složenosti poslova u javnim službama (Narodne novine, broj 25/13, 72/13,151/13, 09/14, 40/14 i 51/14).

Pripajanjem Hrvatske agencije za obvezne zalihe nafte i naftnih derivata Agenciji za ugljikovodike omogućiti će se racionalizacija poslovanja, optimizacija procesa i organizacijske strukture. Navedeno će se postići na način da će Agencija za ugljikovodike preuzeti poslove, djelatnike, opremu i financijska sredstva Hrvatske agencije za obvezne zalihe nafte i naftnih derivata Također, sinergijski efekti rezultirat će smanjenjem rukovodećeg kadra, kao i racionalizacijom kadrova u potpornim funkcijama (računovodstvo, pravni i opći poslovi i administracija) te smanjenjem ostalih troškova kroz racionalizaciju nabave, a koji se odnose na najam i korištenje raznih usluga, a što će u konačnici smanjiti ukupne godišnje troškove.

**Posljedice koje će proisteći donošenjem ovog Zakona**

Donošenjem ovog Zakona, Agencija za ugljikovodike preuzet će poslove i djelatnike Hrvatske agencije za obvezne zalihe nafte i naftnih derivata, njezinu opremu i financijska sredstva za obavljanje preuzetih poslova, za što se ocjenjuje da će pridonijeti racionalnijoj organizaciji i učinkovitijem poslovanju te za posljedicu imati ukupno smanjenje troškova.

# III. OCJENA I IZVORI POTREBNIH SREDSTAVA ZA PROVOĐENJE ZAKONA

Ocjenjuje se da provođenje ovoga Zakona neće zahtijevati osiguranje posebnih, odnosno dodatnih sredstava u Državnom proračunu Republike Hrvatske.

# IV. OBRAZLOŽENJE PRIJEDLOGA ZA DONOŠENJE ZAKONA PO HITNOM

# POSTUPKU

Sukladno odredbi članka 204. Poslovnika Hrvatskoga sabora (Narodne novine, broj 81/2013), predlaže se donošenje ovoga Zakona po hitnom postupku obzirom da se radi o osobito opravdanim razlozima, koji se u osnovi odnose na kontinuitet u obavljanju svakodnevnih poslova, racionalizaciju poslovanja i smanjenje troškova.

Naime, u skladu sa Zakonom o ustrojstvu i djelokrugu ministarstava i drugih središnjih tijela državne uprave (Narodne novine, broj 93/16 i 104/16), poslovi iz područja energetike i istraživanja i eksploatacije ugljikovodika, iz nadležnosti Ministarstva gospodarstva prešli su u nadležnost Ministarstva zaštite okoliša i energetike te Ministarstvo gospodarstva, koje je sukladno ranijem ustroju bilo ministarstvo nadležno za rudarstvo, više nije nadležno za istraživanje i eksploataciju ugljikovodika. Nastavno na navedeno potrebno je hitno donijeti ovaj Zakon, kojim će se izmijeniti nadležnost ministarstva nadležnog za rudarstvo u ministarstvo nadležno za energetiku te čim prije imenovati članove Upravnog vijeća Agencije za ugljikovodike, a kako bi Agencija za ugljikovodike mogla nesmetano nastaviti s obavljanjem svakodnevnih poslova te donijeti Financijski Plan i Program rada za 2017. godinu.

Također, s obzirom na procesnu povezanost poslova Agencije za ugljikovodike i Hrvatske agencije za obvezne zalihe nafte i naftnih derivata predlaže se pripajanje Hrvatske agencije za obvezne zalihe nafte i naftnih derivata Agenciji za ugljikovodike, a što će u konačnici rezultirati smanjenjem troškova i optimizacijom poslovanja. Naime, prema preporukama Vijeća Europske unije od dana 14.07.2015. godine koje se, između ostaloga, odnose na povećanje učinkovitosti javnog sektora i održive javne financije, izrađen je Nacionalni program reformi za 2016. godinu koji slijedi navedene preporuke, a koji je Vlada Republike Hrvatske usvojila na sjednici 28.04.2016. godine. Kao ciljevi Nacionalnog programa reformi za 2016. postavljeni se: makroekonomska stabilnost i fiskalna održivost kroz poboljšanje upravljanja javnim financijama te veća učinkovitost i transparentnost javnog sektora kroz racionalizaciju sustava i poslova javne uprave. U okviru postizanja makroekonomske stabilnosti i fiskalne održivosti potrebno je, između ostaloga, poboljšati proračunsko planiranje i kontrolu rashoda, standardizirati materijalne rashode i smanjiti rashode za zaposlene u javnoj upravi i javnim službama. U okviru postizanja veće učinkovitosti i transparentnosti javnog sektora potrebno je racionalizirati sustav pravnih osoba s javnim ovlastima. Sukladno navedenom, potrebno je spojiti pravne osobe s istim područjem djelovanja u jednu pravnu osobu. Obzirom da su Agencija za ugljikovodike i Hrvatska agencija za obvezne zalihe nafte i naftnih derivata ustrojene kao pravne osobe s javnim ovlastima te kao takve podliježu Zakonu o ustanovama, dok je s druge strane Hrvatski operator tržišta energije d.o.o. (HROTE) (a koji se planira pripojiti u kasnijoj fazi) društvo s ograničenom odgovornošću te podliježe odredbama Zakona o trgovačkim društvima, prvi korak u spajanju navedenih pravnih osoba je pripajanje Hrvatske agencije za obvezne zalihe nafte i naftnih derivata Agenciji za ugljikovodike. Nadalje, donošenje ovog Zakona prvi je korak u ostvarenju postavljenog cilja Nacionalnog programa reformi za 2016. godinu te predstavlja privremeno i prijelazno uređenje Agencije za ugljikovodike do njezina preoblikovanja u društvo s ograničenom odgovornošću u državnom vlasništvu te spajanja s HROTE-om. Provedbom ovog Zakona, također ostvarit će se veća razina učinkovitosti rada u području energetike u Republici Hrvatskog, okupljanje stručnog kadra na jednom mjestu, uspješnije upravljanje ljudskim potencijalima te smanjenje broja članova upravnog tijela, a koje predstavlja veliki trošak u poslovanju, što u konačnici dovodi do smanjenja proračunskih rashoda, racionalizacije poslovanja i optimizacije procesa.

# V. TEKST KONAČNOG PRIJEDLOGA ZAKONA

## Članak 1.

U Zakonu o osnivanju Agencije za ugljikovodike (»Narodne novine«, br. 14/14) u članku 1. iza riječi: »ugljikovodika« stavlja se zarez i dodaju se riječi: »Zakonom o tržištu nafte i naftnih derivata.«.

## Članak 2.

U članku 2. iza riječi: »ugljikovodika« stavlja se zarez i dodaju se riječi: »tržište nafte i naftnih derivata.«.

## Članak 3.

U članku 3. stavku 1. riječ: »rudarstvo« zamjenjuje se riječju: »energetiku«.

## Članak 4.

Članak 4. mijenja se i glasi:

»(1) Djelatnost Agencije obuhvaća sustavnu operativnu podršku nadležnim tijelima u poslovima vezanim za istraživanje i eksploataciju ugljikovodika, geotermalnih voda, kao i trajno zbrinjavanje plinova u geološkim strukturama te u poslovima osiguranja obveznih zaliha nafte i naftnih derivata.

(2) U okviru svoje djelatnosti iz stavka 1. ovog članka, a prilikom sustavne operativne podrške nadležnim tijelima u poslovima vezanim za istraživanje i eksploataciju ugljikovodika, geotermalnih voda, kao i trajno zbrinjavanje plinova u geološkim strukturama, Agencija obavlja sljedeće poslove:

1. priprema i organizira prezentacije te ažurira, vodi i organizira bazu geoloških i geofizičkih podataka, kao i podataka o bušotinama u cilju upoznavanja potencijalnih investitora s ugljikovodičnim i geotermalnim potencijalima određenih područja Republike Hrvatske

2. sukladno odredbama Zakona o istraživanju i eksploataciji ugljikovodika daje prijedloge nadležnom tijelu za donošenje odluke o provođenju javnog nadmetanja za istraživanje i eksploataciju ugljikovodika za odabir najboljeg ponuditelja za izdavanje dozvole i sklapanje ugovora te sudjeluje u provedbi javnog nadmetanje za istraživanje i eksploataciju ugljikovodika u svrhu izdavanja dozvole i sklapanje ugovora

3. utvrđuje troškove za istraživanje i eksploataciju ugljikovodika i ishođenje tehničke dokumentacije na eksploatacijskom polju te na zahtjev ministarstva nadležnog za energetiku sudjeluje u utvrđivanju elaborata o rezervama i provjeri naftno rudarskih projekata

4. osigurava uvjete za učinkovito izvršavanje prava i obveza investitora na temelju izdanih dozvola i sklopljenih ugovora

5. prati trendove i međunarodne standarde u istraživanju i eksploataciji te osigurava njihove primjene

6. prati i nadzire investitora u izvršavanju svih preuzetih obveza sukladno dozvoli i ugovoru koji je sklopio s Vladom Republike Hrvatske te obavještava nadležna tijela o uočenim nepravilnostima

7. kontrolira plaćanja ugovorene naknade i troškove po ugovoru u svrhu povrata troškova,

8. izrađuje izvješća o izvršavanju obveza investitora na temelju izdanih dozvola i sklopljenih ugovora

9. pruža pomoć investitoru te vodi koordinaciju između investitora i nadležnih državnih tijela vezano za izvršavanje obveza investitora na temelju izdanih dozvola i sklopljenih ugovora

10. daje podršku investitoru u postupcima ishođenja svih potrebnih dokumenata i/ili isprava potrebnih za istraživanje i eksploataciju ugljikovodika, a sukladno posebnim propisima i ugovoru sklopljenom između Vlade Republike Hrvatske i investitora temeljem Zakona o istraživanju i eksploataciji ugljikovodika

11. pruža pomoć investitoru u svrhu rješavanja imovinskopravnih odnosa za zemljišne čestice unutar istražnog prostora i/ili eksploatacijskog polja

12. podnosi izvješća Europskoj komisiji o svim općim poteškoćama s kojima se susreću investitori prilikom pristupa ili provođenja aktivnosti traženja provođenja aktivnosti istraživanja i/ili eksploatacije ugljikovodika u trećim zemljama na koje im bude ukazano uz poštivanje poslovne tajne

13. sudjeluje u podnošenju svih izvješća i obavijesti tijelima Europske unije sukladno primjenjivim propisima i pravnoj stečevini Europske unije

14. vodi registar koji sadržava podatke o istraživanju i eksploataciji ugljikovodika, a vezane za ugovore sklopljene između investitora i Vlade Republike Hrvatske, a za čije vođenje Agencija ima javnu ovlast

15. pruža administrativnu i stručnu podršku ministarstvu nadležnom za energetiku prilikom razvoja i realizacije projekata istraživanja i eksploatacije ugljikovodika.

(3) U okviru svoje djelatnosti iz stavka. 1 ovog članka, a prilikom osiguranja obveznih zaliha nafte i naftnih derivata, Agencija obavlja sljedeće poslove:

1. trgovinu na veliko krutim, tekućim i plinovitim gorivima i srodnim proizvodima

2. kupnju i prodaju nafte i naftnih derivata u svrhu formiranja i zanavljanja zaliha

3. puštanje obveznih zaliha nafte i naftnih derivata na tržište u slučaju poremećaja opskrbe

4. organizaciju, nadzor i upravljanje obveznim zalihama nafte i naftnih derivata

5. utvrđivanje uvjeta za skladištenje obveznih zaliha nafte i naftnih derivata

6. skladištenje naftnih derivata

7. skladištenje i/ili nadzor obveznih zaliha naftnih derivata drugih država koje se sukladno međudržavnim sporazumima i/ili direktivama Europske unije čuvaju na državnom području Republike Hrvatske

8. kupnju i/ili gradnju spremnika, pripadajućih lučkih i kopnenih postrojenja i instalacija te upravljanje njima

9. nadzor količine i kvalitete nafte, naftnih derivata i usluga

10. prikupljanje i obrada podataka o stanju i prometu komercijalnih, operativnih i obveznih zaliha nafte, odnosno naftnih derivata

11. suradnju s ministarstvima i nadležnim inspekcijama sukladno posebnim propisima

12. provedbu međudržavnih ugovora i sporazuma

13. suradnju s domaćim i inozemnim energetskim tijelima i/ili subjektima.

(4) Uz poslove propisane u stavku 2. i 3. ovoga članka Agencija obavlja i druge poslove u skladu s ovim Zakonom, Statutom i drugim posebnim propisima iz područja djelatnosti Agencije.

(5) U obavljanju poslova iz stavka 2. ovog članka Agencija će u suradnji s ministarstvom nadležnim za energetiku osigurati zajedničku informatičku platformu.«.

## Članak 5.

Članak 5. mijenja se i glasi:

»(1) Agencija je ovlaštena za ažurno prikupljanje i pripremu dokumentacije koja će se prezentirati potencijalnim investitorima radi njihovog upoznavanja s ugljikovodičnim i geotermalnim potencijalima određenih područja Republike Hrvatske.

(2) U provođenju nadzora nad aktivnostima izvođenja istraživanja i eksploatacije ugljikovodika, odnosno gradnjom i uporabom eksploatacijskih objekata i postrojenja sukladno izdanoj dozvoli, sklopljenom ugovoru između Vlade Republike Hrvatske i investitora, odredbama ovoga Zakona i odredbama drugih posebnih propisa, Agencija surađuje s nadležnim državnim tijelima u okviru njihove nadležnosti.

(3) Agencija je ovlaštena u svako doba za vrijeme trajanja dozvole i ugovora sklopljenog između investitora i Vlade Republike Hrvatske, zatražiti bilo koje podatke i/ili informacije od investitora vezane za ispunjenje obveza u skladu s uvjetima izdane dozvole i odredbama sklopljenog ugovora, sukladno odredbama ovoga Zakona i drugih posebnih propisa. U svrhu provođenja kontrole izvršavanja ugovora koji je investitor sklopio s Vladom Republike Hrvatske i kontrole troškova Agencija je ovlaštena od investitora zahtijevati uvid u svu dokumentaciju te joj je investitor isto dužan omogućiti.

(4) Sukladno odredbama Zakona o istraživanju i eksploataciji ugljikovodika, Agencija je ovlaštena predlagati nadležnom tijelu donošenje odluke o provođenju javnog nadmetanja za istraživanje i eksploataciju ugljikovodika te sukladno odluci nadležnog tijela pripremiti i provesti javno nadmetanje, kao i preložiti nadležnom tijelu izdavanje dozvole i sklapanje ugovora s najboljim ponuditeljem. Kod davanja prijedloga nadležnom tijelu Agencija je dužna uz isti prijedlog priložiti svu relevantnu dokumentaciju koja je potrebna za donošenje takve odluke.

(6) Agencija je ovlaštena formirati, održavati i prodavati obvezne zalihe nafte.

(7) Skladištenje obveznih zaliha nafte i naftnih derivata u objektima u vlasništvu Agencije te upravljanje ovim objektima Agencija može povjeriti energetskom subjektu s registriranim sjedištem u Republici Hrvatskoj, specijaliziranom za obavljanje navedenih poslova.

(8) Vlada Republike Hrvatske može zadužiti Agenciju da osigura i dugoročne zalihe naftnih derivata za potrebe Oružanih snaga Republike Hrvatske te zalihe naftnih derivata koje se formiraju sukladno Zakonu o strateškim robnim zalihama. Količinu i strukturu takvih zaliha, te dinamiku formiranja istih Vlada Republike Hrvatske utvrđuje odlukom na prijedlog ministarstva nadležnog za obranu, tijela nadležnog za strateške robne zalihe u cjelini i Agencije. Svi podaci o predmetnim zalihama određuju se kao klasificirani i zahtijevaju primjenu mjera informacijske sigurnosti, sukladno posebnim propisima.«.

## Članak 6.

Članak 6. i 7. brišu se.

## Članak 7.

U članku 10. stavku 1. riječ: »osam« zamjenjuje se riječju: »četiri«.

U stavku 2. riječ: »rudarstvo« zamjenjuje se riječju: »energetiku«.

Stavak 3. mijenja se i glasi:

» (3) Članove Upravnog vijeća čine predstavnici tijela državne uprave nadležni za: financije, zaštitu okoliša, energetiku i prostorno uređenje.«.

U stavku 4. riječ: »rudarstvo« zamjenjuje se riječju: »energetiku«.

## Članak 8.

Članak 14. stavak 1. mijenja se i glasi:

»(1) Sredstva za obavljanje poslova Agencije iz članka 4. ovoga Zakona osiguravaju se iz sredstava državnog proračuna Republike Hrvatske i iz drugih izvora kao što su pomoći ili donacije koje Agencija primi od međudržavnih organizacija i od tijela i fondova Europske unije radi unapređenja stručne ili tehničke razine djelatnosti i slično.«.

## Članak 9.

U članku 16. stavak 1. riječ: »rudarstvo« zamjenjuje se riječju: »energetiku«.

U stavku 2. riječ: »rudarstvo« zamjenjuje se riječju: »energetiku«.

U stavku 3. riječ: »rudarstvo« zamjenjuje se riječju: »energetiku«.

## PRIJELAZNE I ZAVRŠNE ODREDBE

## Članak 10.

(1) Ministar nadležan za energetiku donijeti će, u ime osnivača, odluke o pripajanju Hrvatske agencije za obvezne zalihe nafte Agenciji za ugljikovodike sukladno odredbama Zakona o ustanovama (Narodne novine, broj 76/93, 29/97, 47/99, 35/08).

(2) Predsjednik Uprave Agencije za ugljikovodike poduzet će radnje potrebne za provedbu pripajanja Hrvatske agencije za obvezne zalihe nafte i naftnih derivata Agenciji za ugljikovodike u sudskom registru u roku od 120 dana od dana stupanja na snagu ovoga Zakona.

(3) Danom upisa pripajanja iz stavka 2. ovog članka prestaje mandat ravnatelju, predsjedniku i članovima Upravnog vijeća Hrvatske agencije za obvezne zalihe nafte i naftnih derivata.

(4) Danom stupanja na snagu ovog Zakona, zaposlenici Hrvatske agencije za obvezne zalihe nafte i naftnih derivata nastavljaju obavljati poslove na kojima su zatečeni te zadržavaju stečena prava iz radnog odnosa do sklapanja novih ugovora o radu u skladu s općim aktima Agencije za ugljikovodike.

(5) Plaće i druga materijalna prava preuzetim zaposlenicima iz stavka 4. ovoga članka isplaćuju se na teret sredstava Hrvatske agencije za obvezne zalihe nafte do prestanka njezina rada.

## Članak 11.

(1) Danom upisa pripajanja iz članka 11. stavka 2. ovog Zakona, Agencija za ugljikovodike od Hrvatske agencije za obvezne zalihe nafte i naftnih derivata preuzima zaposlene, svu uredsku i drugu opremu, sredstva za rad, prava i obveze te financijska sredstva.

(2) Danom upisa pripajanja, Agencija za ugljikovodike preuzima zaposlenike zatečene u radnom odnosu na neodređeno vrijeme u Hrvatskoj agenciji za obvezne zalihe nafte i naftnih derivata, a koji s danom preuzimanja postaju zaposlenici Agencije za ugljikovodike, dok zaposlenicima koji su zaposleni na određeno vrijeme upisom pripajanja prestaje radni odnos.

(3) Do dana upisa pripajanja iz članka 11. stavka 2. ovoga Zakona ostaju na snazi Statut i drugi opći akti Hrvatske agencije za obvezne zalihe nafte i naftnih derivata u dijelu u kojem nisu u suprotnosti s odredbama ovoga Zakona.

(4) Upravno vijeće Agencije za ugljikovodike uskladit će Statut i druge opće akte Agencije za ugljikovodike s odredbama ovoga Zakona u roku od 6 mjeseci od dana stupanja na snagu ovoga Zakona.

(5) Vlada Republike Hrvatske, na prijedlog ministra nadležnog za energetiku, imenovat će Upravno vijeće Agencije za ugljikovodike u roku od 15 dana od dana stupanja na snagu ovoga Zakona.

## Članak 12.

Ovaj Zakon stupa na snagu osmoga dana od dana objave u »Narodnim novinama«.

# OBRAZLOŽENJE POJEDINIH ODREDBI PRIJEDLOGA ZAKONA O IZMJENAMA I DOPUNANAMA ZAKONA O OSNIVANJU AGENCIJE ZA UGLJIKOVODIKE

## Uz članak 1.

Članak se dopunjuje na način da se pored navedenih zakona i propisa kojima je regulirana djelatnost Agencije za ugljikovodike dodaje i Zakon o tržištu nafte i naftnih derivata, a što odražava pripajanje Hrvatske agencije za obvezne zalihe nafte i naftnih derivata Agenciji za ugljikovodike.

## Uz članak 2.

Sukladno dopuni članka 1. dopunjuje se članak 2. na način da izrazi koji se koriste imaju značenja, pored onih utvrđenih zakonom i propisima o istraživanju i eksploataciji ugljikovodika, koja proizlaze iz zakona i propisa kojima se uređuje tržište nafte i naftnih derivata.

## Uz članak 3.

Usklađuje se terminologija po pitanju nadležnog ministarstva s obzirom da sukladno Zakonu o ustrojstvu i djelokrugu ministarstava i drugih središnjih tijela državne uprave istraživanje i eksploatacija ugljikovodika nije više u nadležnosti ministarstva nadležnog za rudarstvo već u nadležnosti ministarstva nadležnog za energetiku.

## Uz članak 4.

Dopunjuje se djelatnost Agencije za ugljikovodike radi provedbe pripajanja Hrvatske agencije za obvezne zalihe nafte i naftnih derivata Agenciji za ugljikovodike na način da se jasno specificiraju svi poslove koje će Agencija za ugljikovodike preuzeti od navedene ustanove, a da bi se ispunila svrha pripajanja.

## Uz članak 5.

Razrađuje se nadležnost odnosno ovlaštenja Agencije za ugljikovodike na način da se jasno specificiraju ovlaštenja unutar jednog članka (ranije su ovlaštenja bila raspisana u člancima 5., 6. i 7.), pri čemu se dodaju ovlaštenja Hrvatske agencije za obvezne zalihe nafte i naftnih derivata u pogledu obveznih zaliha nafte i naftnih derivata, a koja pripajanjem prelaze na Agenciju za ugljikovodike.

## Uz članak 6.

Sadržaj članka premješten je u članak 5. te se dosadašnji članci 6. i 7. shodno tome brišu.

## Uz članak 7.

Smanjuje se broj članova Upravnog Vijeća sa 9 na 5 članova te se sukladno tome navode predstavnici središnjih tijela državne uprave koji će biti članovi Upravnog Vijeća. Usklađuje se terminologija po pitanju nadležnog ministarstva s obzirom da sukladno Zakonu o ustrojstvu i djelokrugu ministarstava i drugih središnjih tijela državne uprave istraživanje i eksploatacija ugljikovodika nije više u nadležnosti ministarstva nadležnog za rudarstvo već u nadležnosti ministarstva nadležnog za energetiku.

## Uz članak 8.

S obzirom da je Agencija za ugljikovodike s 01.01.2017. godine postala proračunski korisnik isto se usklađuje na način da Agencija za ugljikovodike osigurava sredstva za obavljanje poslova iz državnog proračuna, a nastavno na činjenicu da je prihod Agencije za ugljikovodike prihod državnog proračuna.

## Uz članak 9.

Usklađuje se terminologija po pitanju nadležnog ministarstva s obzirom da sukladno Zakonu o ustrojstvu i djelokrugu ministarstava i drugih središnjih tijela državne uprave istraživanje i eksploatacija ugljikovodika nije više u nadležnosti ministarstva nadležnog za rudarstvo već u nadležnosti ministarstva nadležnog za energetiku.

## Uz članak 10. i 11.

Uređuje se postupak pripajanja Hrvatske agencije za obvezne zalihe nafte i naftnih derivata Agenciji za ugljikovodike na način da se jasno propisuje preuzimanje zaposlenika, prava, obveza, imovine i financijskih sredstava, uređuje se pravni status zaposlenika do trenutka pripajanja odnosno do trenutka sklapanja novih ugovora o radu i slično, kao i odluke koje je potrebno donijeti prije pripajanja te sam postupak pripajanja.

## Uz članak 12.

Člankom se na uobičajeni način uređuje pitanje stupanja na snagu ovoga Zakona.

# ODREDBE ZAKONA O OSNIVANJU AGENCIJE ZA UGLJIKOVODIKE (Narodne novine, broj 14/14) KOJE SE MIJENJAJU

## Članak 1.

Ovim se Zakonom osniva Agencija za ugljikovodike (u daljnjem tekstu: Agencija) kao pravna osoba s javnim ovlastima, koja samostalno i neovisno obavlja poslove u okviru djelokruga i nadležnosti određenih ovim Zakonom, Zakonom o istraživanju i eksploataciji ugljikovodika i drugim propisima koji uređuju ustrojstvo, prava, obveze i izvore sredstava Agencije.

## Članak 2.

Izrazi koji se koriste u ovom Zakonu imaju značenja utvrđena ovim Zakonom i drugim propisima koji uređuju istraživanje i eksploataciju ugljikovodika.

## Članak 3.

(1) Osnivač Agencije je Republika Hrvatska, a osnivačka prava i dužnosti u ime osnivača obavlja ministarstvo nadležno za rudarstvo.

(2) Agencija se upisuje u sudski registar.

(3) Sjedište Agencije je u Zagrebu.

## Članak 4.

(1) Djelatnost Agencije, utvrđena odredbama Zakona o istraživanju i eksploataciji ugljikovodika, je sustavna operativna podrška nadležnim tijelima u poslovima vezanim za istraživanje i eksploataciju ugljikovodika, kao i trajno zbrinjavanje plinova u geološkim strukturama.

(2) U okviru svoje djelatnosti iz stavka 1. ovoga članka Agencija obavlja sljedeće poslove:

– sudjeluje u pripremi i organizaciji prezentacija u cilju upoznavanja potencijalnih investitora s ugljikovodičnim potencijalima određenih područja Republike Hrvatske

– daje prijedloge ministarstvu nadležnom za rudarstvo za donošenje odluke o provođenju javnog nadmetanja za odabir najpovoljnijeg ponuditelja za izdavanje dozvole i sklapanje ugovora

– pruža stručnu podršku Stručnom povjerenstvu za provođenje javnog nadmetanja koje osniva Vlada Republike Hrvatske sukladno posebnim propisima

– sudjeluje u svim aktivnostima nužnim za provođenje jedinstvenog postupka za izdavanje dozvole i sklapanje ugovora

– utvrđuje troškove za istraživanje ugljikovodika i ishođenje tehničke dokumentacije na eksploatacijskom polju

– osigurava uvjete za učinkovito izvršavanje prava i obveza investitora na temelju izdanih dozvola i sklopljenih ugovora

– prati trendove i međunarodne standarde u istraživanju i eksploataciji te osigurava njihove primjene

– prati i nadzire investitora u izvršavanju svih preuzetih obveza sukladno dozvoli i ugovoru koji je sklopio s Vladom Republike Hrvatske, a osobito plaćanja ugovorene naknade i postupanja sukladno propisima kojima se uređuje zaštita okoliša te obavještava nadležna tijela o uočenim nepravilnostima

– kontrolira troškove po ugovoru u svrhu povrata troškova te o istome redovito obavještava ministarstvo nadležno za rudarstvo

– izrađuje izvješća o izvršavanju obveza investitora na temelju izdanih dozvola i sklopljenih ugovora

– pruža pomoć investitoru te vodi koordinaciju između investitora i nadležnih državnih tijela vezano za izvršavanje obveza investitora na temelju izdanih dozvola i sklopljenih ugovora

– daje podršku investitoru u postupcima ishođenja svih potrebnih dokumenata i/ili isprava potrebnih za istraživanje i eksploataciju ugljikovodika, a sukladno posebnim propisima i ugovoru sklopljenom između Vlade Republike Hrvatske i investitora temeljem Zakona o istraživanju i eksploataciji ugljikovodika

– pruža pomoć investitoru u svrhu rješavanja imovinskopravnih odnosa za zemljišne čestice unutar istražnog prostora i/ili eksploatacijskog polja

– podnosi izvješća Europskoj komisiji o svim općim poteškoćama s kojima se susreću investitori prilikom pristupa ili provođenja aktivnosti traženja provođenja aktivnosti istraživanja i/ili eksploatacije ugljikovodika u trećim zemljama na koje im bude ukazano uz poštivanje poslovne tajne

– sudjeluje u podnošenju svih izvješća i obavijesti tijelima Europske unije sukladno primjenjivim propisima i pravnoj stečevini Europske unije

– obavlja i druge poslove u skladu s ovim Zakonom, Statutom i drugim posebnim propisima iz područja djelatnosti Agencije

(3) U okviru svoje djelatnosti iz stavka 1. ovoga članka Agencija ima sljedeće javne ovlasti:

– vođenje registara koji sadržavaju podatke o istraživanju i eksploataciji ugljikovodika, a vezane za ugovore sklopljene između investitora i Vlade Republike Hrvatske.

(4) U provođenju nadzora nad aktivnostima izvođenja rudarskih radova, odnosno gradnjom i uporabom rudarskih objekata i postrojenja sukladno izdanoj dozvoli, sklopljenom ugovoru između Vlade Republike Hrvatske i investitora, odredbama ovoga Zakona i odredbama drugih posebnih propisa, Agencija surađuje s nadležnim državnim tijelima u okviru njihove nadležnosti.

(5) Agencija je ovlaštena u svako doba za vrijeme trajanja dozvole i ugovora sklopljenog između investitora i Vlade Republike Hrvatske, zatražiti bilo koje podatke i/ili informacije od investitora vezane za ispunjenje obveza u skladu s uvjetima izdane dozvole i odredbama sklopljenog ugovora, sukladno odredbama ovoga Zakona i drugih posebnih propisa. U svrhu provođenja kontrole izvršavanja ugovora koji je investitor sklopio s Vladom Republike Hrvatske i kontrole troškova Agencija je ovlaštena od investitora zahtijevati uvid u svu dokumentaciju te joj je investitor isto dužan omogućiti.

(6) Agencija je ovlaštena predlagati ministarstvu nadležnom za rudarstvo donošenje odluka vezanih za poslove iz ovoga članka.

## Članak 5.

Agencija je zadužena za ažurno prikupljanje i pripremu dokumentacije koja će se prezentirati potencijalnim investitorima radi njihovog upoznavanja s ugljikovodičnim potencijalima određenih područja Republike Hrvatske.

## Članak 6.

Kod davanja prijedloga ministarstvu nadležnom za rudarstvo za donošenje odluke o provođenju javnog nadmetanja Agencija je dužna uz isti prijedlog priložiti svu relevantnu dokumentaciju koja je potrebna za donošenje takve odluke uključivši dokumentaciju iz koje su razvidne granice predloženog istražnog prostora te prijedloge ugovora koje bi investitor kojem bude izdana dozvola trebao sklopiti s Vladom Republike Hrvatske.

## Članak 7.

Agencija dostavlja ministarstvu nadležnom za rudarstvo podatke za objavu u Službenom listu Europske unije sukladno posebnim propisima te vodi računa o rokovima, sadržaju i urednosti dokumentacije.

## Članak 10.

(1) Agencijom upravlja Upravno vijeće koje čini predsjednik i osam članova.

(2) Predsjednik Upravnog vijeća je predstavnik ministarstva nadležnog za rudarstvo.

(3) Članove Upravnog vijeća čine predstavnik ministarstva nadležnog za financije, predstavnik ministarstva nadležnog za zaštitu okoliša, predstavnik ministarstva nadležnog za prostorno uređenje, predstavnik ministarstva nadležnog za znanost, predstavnik tijela nadležnog za praćenje poslovanja energetskog sektora i investicija, predstavnik tijela nadležnog za upravljanje državnom imovinom i dva predstavnika ministarstva nadležnog za gospodarstvo.

(4) Vlada Republike Hrvatske, na prijedlog ministra nadležnog za rudarstvo, imenuje predsjednika i članove Upravnog vijeća, a po prethodnom prijedlogu nadležnih ministara iz stavka 3. ovoga članka.

(5) Predsjednik i članovi Upravnog vijeća imenuju se za razdoblje od četiri godine i mogu biti ponovno imenovani.

## Članak 14.

(1) Agencija stječe sredstva za obavljanje svoje djelatnosti iz prodaje dokumentacije za istraživanje i eksploataciju ugljikovodika, iz dijela naknade sukladno uredbi iz članka 30. Zakona o istraživanju i eksploataciji ugljikovodika i iz drugih izvora sukladno posebnim propisima.

(2) Sredstva za početak rada Agencije osiguravaju se u državnom proračunu.

(3) Statutom Agencije se određuju poslovi prije čijeg poduzimanja Uprava Agencije mora pribaviti suglasnost Upravnog vijeća Agencije, odnosno Upravno vijeće Agencije od Vlade Republike Hrvatske.

## Članak 15.

Agencija vodi poslovne knjige i sastavlja financijska izvješća prema propisima kojima se uređuje način vođenja računovodstva proračunskih korisnika.